Θείε μου αγαπημένε καλωσόρισες στον τόπο που σε γέννησε…

Γεννήθηκες μέρα σημαδιακή και ηρωικού ξεσηκωμού, 1ην Απριλίου του 1955, φέρνοντας χαρά στους γονείς σου που μετά από τρείς κόρες ήρθε στον κόσμο ο γιός τους, το παλικάρι τους…

Θείε μου αγαπημένε σήμερα 22 Μαρτίου του 2015 σε καλωσορίζω και σε αποχαιρετώ μετά από σχεδόν 41 ολόκληρα χρόνια, χρόνια δύσκολα, σκληρά, γεμάτα πόνο και αγωνία για τους γονείς σου, για τις αδελφές σου, για όλους εμάς που μπορεί να μην σε γνωρίσαμε αλλά πάντα νιώθαμε αυτό το αγκάθι να μας τρυπάει την καρδιά κάθε φορά που ερχόσουν στη μνήμη μας, στην σκέψη μας και κάθε φορά που αναφέραμε τ’ όνομα σου.

Θείε μου αγαπημένε πικρή και δύσκολη τούτη η ώρα… Σκληρή η μοίρα ν’ αποχαιρετάς ένα παλικάρι που έφυγε τόσο άδικα, τόσο νωρίς.. Ήσουν μόνο 19 χρονών θείε μου εκείνο το μαύρο καλοκαίρι, δεν έζησες, δεν χάρηκες, δεν σε χάρηκαν οι γονείς σου, οι αδελφές σου και δυστυχώς για ‘μας δεν είχαμε την ευκαιρία να σε γνωρίσουμε θείε μου.. Σε γνωρίσαμε μέσα από τις φωτογραφίες και σε αγαπήσαμε μέσα από τις διηγήσεις των γονιών και των αδελφών σου, που ποτέ δεν ξεπέρασαν και δεν θα ξεπεράσουν την άδικη απώλεια σου.

Θείε μου αγαπημένε τα λόγια λιγοστεύουν, με πνίγει η θλίψη, τα μάτια βουρκώνουν στη σκέψη και μόνο των όσων βίωσες εκείνες τις τραγικές ώρες πολεμώντας μέχρι τέλους σ’ έναν άνισο και εκ’ των προτέρων προδομένο αγώνα.. Πριν σε αποχαιρετήσω όμως θέλω να σου πω ότι είμαι περήφανη για σένα που αν και τραυματισμένος παρέμεινες πιστός φύλακας της πατρίδας και των ιδανικών σου.. Είμαι περήφανη που έχω τ’ όνομα σου και που στις φλέβες μου κυλάει το αίμα σου, το αίμα ενός ΗΡΩΑ…

Η μέρα που γεννήθηκες δεν ήτανε καθόλου τυχαία τελικά…

Σ’ αποχαιρετώ λοιπόν αγαπημένε μου θείε… Σήμερα επιτέλους η ψυχή σου θ’ αναπαυθεί και θα ησυχάσει στα σπλάχνα της γης που σε γέννησε.. Δεν είσαι πλέον αγνοούμενος θείε μου, είσαι εδώ μαζί μας..κοντά μας…

Δεν θα σε ξεχάσω ποτέ γιατί τ’ όνομα σου «Γεώργιος Δημητρίου του Πέτρου» είναι και θα παραμείνει για πάντα τ’ όνομα ενός ΗΡΩΑ, του δικού μας ΑΘΑΝΑΤΟΥ ΗΡΩΑ…

Αιώνια και παντοτινή θα παραμείνει η μνήμη σου θείε μου αγαπημένε…

Σου το υπόσχομαι…

Η αδελφοτεκνή σου Γεωργία